《山茶花》
【唐】 白居易
乐天底事湿青衫,品若山茶花正酣。
一曲《琵琶》千古恨,春风野火斗江南。
《山茶》
【宋】陆游
东园三月雨兼风,桃李飘零扫地空。
唯有山茶偏耐久,绿丛又放数枝红。
《山茶花》
【唐】贯休
风裁日染开仙囿,百花色死猩血谬。
今朝一朵堕阶前,应有看人怨孙秀。
《红山茶》
【明】沈周
老叶经寒壮岁华,猩红点点雪中葩。
愿希葵藿倾忠胆,岂是争妍富贵家。
《山茶花》
【清】段琦
独放早春枝,与梅战风雪。
岂徒丹砂红,千古英雄血。
《邵伯梵行寺山茶》
【宋】苏轼
山茶相对阿谁栽,细雨无人我独来
说似与君君不会,灿红如火雪中开。
《山茶》
【宋】陶弼
江南池馆厌深红,零落空山烟雨中。
却是北人偏异惜,数枝和支上屏风。
《梅花山茶》
【宋】范成大
月淡玉逾瘦,雪深红欲燃。
同时不同调,聊用慰衰年。
《山茶》
【宋】王之道
开花不与众芳期,先得江梅破白时。
犀甲鹤头微带雪,画屏曾见两三枝。
《野山茶红白二种》
【宋】项安世
樟原岭下野山茶,半是红花半白花。
雨里向人俱有泪,花中隐士自成家。
依稀檐蔔稍头雪,彷佛棠梨脸畔霞。
恐是山君双侍女,不应临路久咨嗟。
《白山茶》
【明】沈周
犀甲凌寒碧叶重,玉杯擎处露华浓。
何当借寿长春酒,只恐茶仙未肯容。
《山茶》
【清】刘灏
凌寒强比松筠秀,吐艳空惊岁月非。
冰雪纷纭真性在,根株老大众园稀。